I 2021 skrev nytårsaftensdag sig over i historien , da temperaturen i løbet af dagen steg til 10,4 grader. Så varmt har det aldrig før været på årets sidste dag. Samtidig var det blot anden gang, at der blev registreret tocifrede varmegrader 31. december. Men allerede et år senere ser det ud til, at nytårsaften kan sætte ny varmerekord. Et regnvejr skal fredag aften passere landet , hvorefter Danmark ligger i en sektor af varm luft. Denne varme kan i løbet af nytårsaften sende temperaturen op over 12 graders varme. Så varmt bliver det Selve nytårsaftensdag starter ud med 7 til 9 grader på termometret, hvilket bliver temperaturlejet frem til middagstid. Om eftermiddagen bevæger en varmfront sig op over de sydlige landsdele, hvilket sender ekstrem varm luft for årstiden op over dele af landet. Gennem hele eftermiddagen er der således udsigt til stigende temperaturer i de sydlige og østlige egne af landet. Omvendt vil den nordlige del af Danmark opleve langsomt dalende temperaturer. I skrivende stund forventes temperaturen at toppe mellem klokken 17 og 20 med udbredt 11 til 12 graders varme – lokalt op til 13 grader. Dermed er det en markant ny varmerekord for nytårsaften. Kan true varmerekorden for januar Selvom det med meget stor sandsynlighed bliver en rekordvarm nytårsaften, bliver det dog ikke til nogen månedsrekord. Varmerekorden for december lyder nemlig på 14,5 grader, og så varmt bliver det trods alt ikke. Til gengæld kan nytårsvarmen true varmerekorden for januar. Nogle prognoser har omkring 12 graders varme ved midnat. Den højeste temperatur, der nogensinde er målt i januar, er 12,4 grader. Hvis timingen og udbredelsen af varmen ændrer sig en smule, kan det nye år altså starte ud med rekordagtig varme. Større chance er der for at få den varmeste nytårsdag i historien. Det kræver, at temperaturen holder sig over 11,6 grader. Også denne rekord er blot et år gammel og fandt sted 1. januar 2022. Varmt men regnfuldt Mens den tykke vinterjakke kan blive hjemme, er det omvendt en god idé at have regnjakken med, hvis man skal ud at se nytårskrudt. Det bliver nemlig en regnfuld nytårsaften med regn i størstedelen af landet. Omkring midnat er det stort set kun det nordligste Jylland, der har udsigt til tørvejr.

Opsummering:
Den tykke vinterjakke kan blive hjemme nytårsaften. Til gengæld bliver regnjakken en god idé.